## Carlos Mazón: “Complim amb els projectes estratègics que mereix Borriana, com el nou IES Jaume I i el Consultori Auxiliar del Port”

*** Assenyala el suport de 22 milions d’euros de la Generalitat per a executar “una ciutat educativa de referència”, projecte paralitzat des de 2022, i aposta per la col·laboració institucional “per a avançar en el futur que mereix el municipi”
* Avança l’aprovació en el pròxim Ple del Consell de la delegació a l’Ajuntament per a la construcció del Consultori Auxiliar del Port, que comptarà amb una dotació de dos milions d’euros i atendrà 7.000 persones
* Valora altres actuacions, com la nova depuradora amb una inversió de 35 milions d’euros i la regeneració de l’antic varador de Llombart, que “obrirà la ciutat al port i dinamitzarà el turisme”
* Remarca el suport del Consell a municipis com Borriana, amb la sol·licitud realitzada al Govern d’Espanya per a la declaració de zona afectada greument per les pluges i el graníssol de la setmana passada**

**Burriana.**

El president de la Generalitat, Carlos Mazón, ha assenyalat que la Generalitat “està complint amb la posada en marxa d’actuacions estratègiques que mereixen els ciutadans de Borriana en matèria educativa, sanitària i d’infraestructures, com el nou IES Jaume I i el Consultori Auxiliar del Port”.

Així s’ha pronunciat després de visitar, junt amb l’alcalde, Jorge Monferrer, i el conseller d’Educació, Cultura, Universitats i Ocupació, José Antonio Rovira, els terrenys en què se situarà el centre educatiu, a on ha advocat per “la col·laboració, l’impuls i la voluntat de totes les institucions per a avançar en el futur de la ciutat”.

El president ha remarcat la inversió superior als 22 milions d’euros de la Generalitat, amb l’aportació extra de nou milions sobre el projecte inicial, per a la posada en marxa  “d’una ciutat educativa de referència que serà una realitat per a 1.200 estudiants”.

Mazón ha explicat que el nou institut tindrà 24 aules d’ESO i 6 de Batxillerat, 7 de cicles formatius i zona poliesportiva. En este sentit, ha destacat que “un d’estos graus versarà sobre artistes fallers, una de les importants i tradicionals senyes d’identitat de Borriana”. A més, serà un edifici capdavanter en eficiència energètica, sostenibilitat i recursos per a l’alumnat i el professorat.

Durant la seua intervenció, ha lamentat “el desastre” d’esta iniciativa paralitzada des de 2022 i el “col·lapse educatiu” del Programa Edificant del Botànic, que no va ser capaç ni d’executar el 20 % del pressupost educatiu en infraestructures.

**Noves infraestructures sanitàries**

El cap de l’executiu valencià ha afirmat que el Consell del canvi ha compromés prop de 66 milions d’inversions per a actuacions estratègiques a Borriana, “que posaran fi a l’etapa de desatenció i abandó que hi ha hagut en la ciutat”.

Així, s’ha referit a tres projectes en les àrees de sanitat, aigua i infraestructures sobre els quals ha ratificat el suport del Consell “perquè siguen una realitat en els terminis previstos”.

El president ha destacat la construcció del nou Consultori Auxiliar del Port, “amb una inversió de dos milions d’euros, que oferirà atenció mèdica a més de 7.000 veïns de la zona marítima”, sobre el qual ha apuntat la previsió que puga estar operatiu abans de finalitzar esta legislatura i que per a enguany compta amb una dotació de 400.000 euros.

En este sentit, ha avançat la pròxima aprovació de la delegació a l’Ajuntament de Borriana per a la construcció del consultori amb finançament autonòmic. “Una altra reivindicació històrica del municipi que este Consell ve a fer realitat”, ha asseverat Mazón.

Esta nova infraestructura sanitària augmentarà les consultes i la cartera de servicis, al mateix temps que posarà fi a la dispersió assistencial entre la medicina de família d’adults i la pediatria, ja que actualment s’estan prestant per separat en el Consultori Auxiliar del Grau i en el Centre de Salut Integrat Borriana II, respectivament.

**Nova depuradora i una ciutat oberta a la mar**

També ha destacat la nova depuradora, que “constituirà una fita per al futur mediambiental i urbanístic de Borriana”, segons ha assenyalat el president, i ha assegurat que el projecte “estarà redactat abans que acabe l’any, perquè en el primer trimestre de 2026 comença el procés de licitació i execució”.

La iniciativa compta amb una dotació de 35 milions d’euros que suposa “la major inversió de la història de la Generalitat en el municipi”, ha recordat Mazón.

De la mateixa manera, ha detallat que la regeneració de l’antic varador del Llombart, amb tres milions d’euros, “permetrà dotar la ciutat d’un espai oblidat durant dècades i que podrà ser gaudit per la ciutadania com a àrea lúdica-esportiva”.

El projecte permetrà obrir el port a la ciutat i proporcionar més visió turística a la infraestructura portuària a través d’una plaça gastronòmica.

**Sol·licitud al Govern d’Espanya de zona afectada pel graníssol**

Finalment, el cap del Consell ha reiterat el suport del Consell als municipis com Borriana, damnificats per l’últim temporal, amb la sol·licitud realitzada al Govern d’Espanya per a la declaració de zona afectada greument per les pluges i el graníssol.

Mazón ha indicat que amb esta mesura l’executiu central ha de posar en marxa  “mesures de suport, com ara incentius fiscals, i demostrar el seu compromís amb la província de Castelló”.

Fecha: 15/07/2025